„**Legyetek szentek!” (1Pét 1,16)**

**Keresztség és megszentelődés a Krisztus-követésben**

Ökumenikus konferencia Pannonhalmán és Bakonybélben

2016.10.14-15.

*Konferenciánk a Szent Márton Emlékévet és a Reformáció Évét kapcsolja össze. A IV. századi, Pannóniában született Márton és a XVI. századi Luther Márton közös vonása a Krisztus-követés és az Egyház megújításának vágya. E két Mártonra emlékezve olyan szellemi, lelki fórumot hívunk össze, amelyben mi – Jézus különböző felekezetekben élő tanítványai – a Szentlélekre figyelve, együtt kereshetjük a Krisztus-követés mai, hiteles útját. Hisszük, hogy ez az út az Egyház megújulása és egysége felé vezet bennünket.*

*A tanítványok találkozását és Krisztusban mélyülő párbeszédét szeretnénk előmozdítani, ezért az előadások mellett csoportos beszélgetésekben és interaktív műhelyeken dolgozzuk fel a* ***megszentelődés*** *témáját. A megélt hittapasztalatinkból közelítünk egyházaink teológiai hagyományához. Szeretettel hívjuk mindazokat a lelkészeket, papokat, szerzeteseket és keresztény testvéreket, akik e közös útkeresésben szívesen részt vesznek!*

Programtervezet:

**Pannonhalma, október 14. péntek**

* 10.00 kezdő imádság a bazilikában (egyszerű, taizéi énekkel)
* 10.30 díszteremben főapát úr köszöntője
* 10.35-11.35 előadás **Andrea Grillo prof**. (fordítja **Dr. Baán Izsák OSB**)
* szünet
* 11.45-12.45 előadás **Szűcs Ferenc prof**.: A keresztség és a megszentelődés rendszeres teológiai aspektusai.
* 13.00 Napközi imaóra a bazilikában (himnusz helyett protestáns ének)
* 13.15 Ebéd a diákebédlőben
* 15.00-15.30 **Gérecz Imre** **OSB** korreferátuma a délelőtti előadásokhoz
* 15.45-17.45 Műhelyek (12-15 fő)
* **Dejcsics Konrád**: Beavatás és szent tér, - interaktív vezetés a bazilikában
* **Rochlitz Kyra**: Labirintus, mint a megszentelődés útja
* 4 beszélgető csoport, vezetők: **Bánk-Bernát, Csepregi András, Halmos Ábel**
* 18.00 Ökumenikus vesperás igehirdetéssel
* 18.45 Vacsora a Viátor étteremben
* 20.00 Koncert a Bazilikában

Ausculta együttes és a Szent Efrém Kórus előadása

* 21.15 Autóbusz indul a szállóvendégekkel Bakonybélbe

**Bakonybél, október 15.**

* 10.00 Ima a bakonybéli templomban
* Előadások a faluházban (4x30 perc)
* **Béres Tamás** (Evangélikus Hittudományi Egyetem**):** Hogyan legyünk tökéletesek?
* **Tóth Judit (**Debreceni Tudományegyetem**)**: Az imitatio Christi mint a földi élet megszentelése (A mártír és a szent mint Krisztus követője Nüsszai Szent Gergely műveiben)
* **Fadi Imad (**Szent Anzelm Egyetem**)**: Szentség és tökéletesség a korai szír szerzetességben
* **Steinbach József** püspök (Dunántúli Református Egyházkerület): Keresztség és megszentelődés az igehirdetésben.
* 13.00 ebéd a faluházban
* 14.15 – 16.45 Műhelyek a monostorban és a faluházban
* 17.00 Ökumenikus vesperás a bakonybéli templomban (igehirdetéssel)
* 18.00 Autóbusz indul a vendégekkel Pannonhalmára, Győrbe

BAKONYBÉLI MŰHELYEK rövid leírása

*Október 15.-én délután Bakonybélben a konferencia résztvevői az alábbi 6 műhely közül választhatnak. A műhelyek 2,5 óra időtartamú, interaktív csoportfoglalkozások, amelyeknek vezetői a téma feldolgozásában építenek a résztvevők tapasztalataira, sajátélményeire. A tapasztalati teológia ilyetén művelésével kívánjuk egyházaink párbeszédét elmélyíteni.*

1. Fehérváry Jákó OSB: Eredendő szentség – üzenet belülről

A keresztény beavatás ünneplésekor lemondunk a közvetlenségről. A Megtestesülést komolyan véve az esetleges közvetítőt fogadjuk el azon közegnek, amely mégis eltéphetetlen kapcsolatba hoz bennünket a Szenttel. Műhelymunkánk során a keresztelés szertartásának őskeresztény alapszimbólumain és szövegein keresztül, dramatikus munkával és beszélgetéssel közelítünk a keresztség megszentelő titkához.

1. Boncz Zoltán baptista lelkész: Felnőttkeresztség a baptistáknál

Mit jelent a keresztség és mivel jár az, ha felnőttként vállaljuk ezt? Számít a víz mennyisége? A keresztség üdvösség kérdése? A víz szentel meg minket? Mit vallunk meg a keresztséggel és kik előtt? Miben változik az életünk a keresztség által?

Ezek olyan kérdések, amiket fontos magunknak is tisztázni, hogy ne csak gondoljuk, hanem tudjuk és értsük is, miben hiszünk, mit miért cselekszünk. Krisztus példáját követjük, hogy krisztusivá váljunk.

1. Tamás Balázs és Tamásné Kollár Magdolna**:** A megszentelődés útja: keresztény házasság,

Két ember megismeri, megszereti egymást, majd Isten áldásával közös lesz az életük…

A valóság ennél sokkal dinamikusabb. Változunk. Kapuk becsukódnak, mások kinyílnak bennünk. Hol a belső vágyaink húznak különböző irányba, hol a körülmények mozdítanak el egymás mellől. Van, aki gyorsabb, van, aki lassabb. Vannak egyéni útjaink…

Nemcsak azt szeretném, hogy tartsunk ki, mindezek közepette is. - Hanem azt, hogy újból és újból induljunk el, fedezzük föl magunkat és egymást. Bátran keressük, hogyan lehet a változás lendületével és örömével magunkat és egymást Isten felé tárni.

Mi segíti és mi nehezíti, hogy „megszentelődjünk” a házasságban? Beszélgessünk, osszuk meg egymással tapasztalatainkat!

1. A megszentelődés útja: monasztikus közösség, - bemutatkoznak a kismarosi ciszterci nővérek

Miért hívják a ciszterci szerzetesek a megszentelődés útját a visszatérés útjának? Cistercium „Szeretet okmánya” szerint az egy úton járás egység vagy „egy-formaság”? Milyen eszközök segítik a monasztikus szerzeteseket ezen az úton? Hogyan járják ezt az utat a kismarosi ciszterci nővérek? Milyen üzenete lehet erről az útról a „mihaszna szerzeteseknek” a mai társadalom számára?

1. Földi Pál, Verba Andrea: "Mi jót tegyek…?" *-* az evangélium vonzásában. A keresztséghez vezető út Szent Márton életének tükrében – *bibliodramatikus műhely*

Hitünk megélése nem csak belső tapasztalat, hanem tettekre, cselekedetekre sarkall. A Krisztus-követés vágya átformálja életünket, kimozdít megszokott kereteinkből, állandó megújulására hív. Szent Mártont akárcsak az evangéliumi történetek szereplőit megérinti a Krisztussal való találkozás. Az evangélium vonzásában Isten szolgálatára vágyódik, és tevékeny szeretettel gondoskodik felebarátairól.

A bibliodráma a kiválasztott történeten keresztül játékos formában ad lehetőséget a hitből születő, mai életünket hasonlóképp átformáló, testi-lelki aktivitás megtapasztalására.

Szeretettel várjuk azok jelentkezését műhelyünkbe, akik szeretnék nem csak megismerni, hanem átélni azokat az eseményeket, amelyek a korábbi korok embere számára sorsfordítóak voltak.

1. Dorota Pawerová, Dávid Adél: “Ki visz minket kísértésbe?”, - *pszichodramatikus műhely*

A kísértésektől nem óv meg az intenzív imaélet, a napi bibliaolvasás, sem az erkölcsi szabályok követése - de vajon az-e a cél, hogy mindig elkerüljük a kísértéseket? Luther tapasztalata, hogy épp ezeken keresztül is közeledhetünk Istenhez. A keresztségnek ebben nem kis szerepet tulajdonított: „olyan nagy a keresztség érvénye, ereje és hatalma, hogy minden kísértést megszüntet és elhárít”. Képesek vagyunk-e megélni és értelmezni a keresztség valódi hatalmát ma is?

Várunk mindenkit pszichodramatikus műhelyünkbe, aki szeretne együtt gondolkodni és játszani arról, hogyan járhatunk Jézus nyomában ma is.